b'\n_START_ARTICLE_\nIlan \xc8\x98or\n_START_SECTION_\nAfaceri\n_START_PARAGRAPH_\nIlan \xc8\x98or de\xc8\x9bine mai multe afaceri, printre care compania \xe2\x80\x9eDufremol\xe2\x80\x9d (Duty-free) \xc8\x99i este patronul clubului de fotbal FC Milsami Orhei. \xc3\x8en 2014 a devenit pre\xc8\x99edinte al consiliului de administrare al B\xc4\x83ncii de Economii din Moldova, dup\xc4\x83 care \xc8\x99i membru al consiliului de administra\xc8\x9bie la Aeroportul Interna\xc8\x9bional Chi\xc8\x99in\xc4\x83u._NEWLINE_\xc3\x8entr-un interviu acordat revistei VIP Magazin, Ilan \xc8\x98or a spus c\xc4\x83 la v\xc3\xa2rsta de 13 ani avea deja prima afacere proprie - trei magazine de telefoane mobile, iar la 16 ani de\xc8\x9binea o minitipografie. La v\xc3\xa2rsta de 14 ani a c\xc4\x83p\xc4\x83tat prima sa ma\xc8\x99in\xc4\x83, un Peugeot 406._NEWLINE_\xc3\x8en 2015, clubul de fotbal Milsami Orhei, patronat de Ilan \xc8\x98or a devenit \xc3\xaen premier\xc4\x83 campioan\xc4\x83 a Moldovei, acesta fiind \xc8\x99i primul caz c\xc3\xa2nd o echip\xc4\x83 dintr-un alt ora\xc8\x99 dec\xc3\xa2t Chi\xc8\x99in\xc4\x83u \xc8\x99i Tiraspol c\xc3\xa2\xc8\x99tig\xc4\x83 titlul \xc3\xaen Republica Moldova.\n_START_SECTION_\nCariera politic\xc4\x83\n_START_PARAGRAPH_\nPe 21 mai 2015 Ilan \xc8\x98or a fost \xc3\xaenregistrat \xc3\xaen cursa electoral\xc4\x83 pentru func\xc8\x9bia de primar al ora\xc8\x99ului Orhei din partea mi\xc8\x99c\xc4\x83rii social-politice \xe2\x80\x9eRavnopravie\xe2\x80\x9d. A doua zi, pe 22 mai, el a fost eliberat sub control judiciar din arest la domiciliu, ca urmare a unei cereri depuse de avoca\xc8\x9bii s\xc4\x83i, pentru ca acesta s\xc4\x83 se poat\xc4\x83 implica \xc3\xaen campania electoral\xc4\x83. Peste c\xc3\xa2teva zile el s-a lansat \xc3\xaen cursa electoral\xc4\x83, pe stadionul din Orhei, prezent\xc3\xa2ndu-\xc8\x99i programul electoral \xc3\xaen limba rom\xc3\xa2n\xc4\x83, chiar dac\xc4\x83 el este vorbitor de limb\xc4\x83 rus\xc4\x83. La scrutinul din 14 iunie, Ilan Shor a c\xc3\xa2\xc8\x99tigat deta\xc8\x99at alegerile cu peste 61,97% din voturi, \xc3\xaen timp ce avea statut de \xc3\xaenvinuit \xc3\xaen dosarul B\xc4\x83ncii de Economii. A fost \xc3\xaenvestit oficial \xc3\xaen func\xc8\x9bia de primar al ora\xc8\x99ului Orhei la data de 1 iulie 2015.\n_START_SECTION_\nVia\xc8\x9ba personal\xc4\x83\n_START_PARAGRAPH_\nDin 2011 Ilan \xc8\x98or este c\xc4\x83s\xc4\x83torit cu c\xc3\xa2nt\xc4\x83rea\xc8\x9ba rus\xc4\x83 Jasmin \xc8\x99i \xc3\xaempreun\xc4\x83 au o fiic\xc4\x83 pe nume Margarita (n. 2012). Jasmin mai are un b\xc4\x83iat, din prima c\xc4\x83s\xc4\x83torie, cu Veaceslav Semenduev. \xc3\x8en 2005, tat\xc4\x83l lui Ilan, Miron Shor, a decedat. Ilan Shor declarase \xc3\xaentr-un interviu c\xc4\x83 cel mai bun prieten al s\xc4\x83u este Gabi Stati, un alt t\xc3\xa2n\xc4\x83r milionar din Republica Moldova.\n_START_SECTION_\nControverse\n_START_PARAGRAPH_\n\xc3\x8en februarie-martie 2015, Ilan \xc8\x98or a fost audiat de Centrul Na\xc8\x9bional Anticorup\xc8\x9bie (CNA) \xc3\xaen cazul Banca de Economii \xc8\x99i Banca Social\xc4\x83. El este b\xc4\x83nuit c\xc4\x83 a semnat un contract prin care suma de 10 miliarde de lei a fost transferat\xc4\x83 de la Banca de Economii (BEM) c\xc4\x83tre Banca Social\xc4\x83, iar de acolo banii au fost \xc3\xaendrepta\xc8\x9bi spre zonele offshore, unde li s-a pierdut urma. Pe 17 martie 2015 el a fost audiat timp de 8 ore de c\xc4\x83tre ofi\xc8\x9berii anticorup\xc8\x9bie, iar procurorii anticorup\xc8\x9bie i-au aplicat sechestru pe bunurile personale. Raportul societ\xc4\x83\xc8\x9bii de audit Kroll asupra acestor transferuri \xc3\xael men\xc8\x9bioneaz\xc4\x83 ca principal beneficiar al tranzac\xc8\x9biilor \xc8\x99i arat\xc4\x83 c\xc4\x83 de la una din firmele de securitate controlate de el a fost furat un autovehicul cu documente esen\xc8\x9biale ale B\xc4\x83ncii de Economii, principala banc\xc4\x83 devalizat\xc4\x83 prin aceste manevre._NEWLINE_La 6 mai 2015 \xc8\x98or a fost plasat \xc3\xaen arest la domiciliu pentru 30 de zile. Acesta are statut de b\xc4\x83nuit \xc3\xaen dosarele deschise pe marginea furtului de la Banca de Economii, Banca Social\xc4\x83 \xc8\x99i Unibank._NEWLINE_La 18 iunie 2015, ziari\xc8\x99ti de la BBC au venit \xc3\xaen Moldova pentru a realiza un interviu cu Ilan \xc8\x98or. \xc3\x8en cadrul interviului Ilan \xc8\x98or a negat orice responsabilitate pentru criza financiar\xc4\x83 din \xc8\x9bar\xc4\x83 \xc8\x99i a negat c\xc4\x83 ar avea vreo leg\xc4\x83tur\xc4\x83 cu Unibank sau Banca Social\xc4\x83, alta dec\xc3\xa2t c\xc4\x83 a fost un client al acestor b\xc4\x83nci. De\xc8\x99i a ocupat func\xc8\x9bia de pre\xc8\x99edinte al Consiliului de Administra\xc8\x9bie al B\xc4\x83ncii de Economii, el a dat toat\xc4\x83 vina pentru provocarea crizei pe creditele neperformante oferite de banc\xc4\x83 \xc3\xaenaintea privatiz\xc4\x83rii acesteia \xc8\x99i \xc3\xaenaintea prelu\xc4\x83rii conducerii ei. El a declarat c\xc4\x83 Raportul Kroll, bazat pe datele B\xc4\x83ncii Na\xc8\x9bionale, nu dovede\xc8\x99te nimic \xc8\x99i nu con\xc8\x9bine niciun document, doar extrase din diverse articole de pres\xc4\x83. Dup\xc4\x83 ce jurnali\xc8\x99tii de la BBC au publicat interviul, Ilan Shor a venit cu o reac\xc8\x9bie declar\xc3\xa2nd c\xc4\x83 \xc3\xaen reportajul BBC nu ar fi fost incluse toate secven\xc8\x9bele, ceea ce ar fi dus la reflectarea doar par\xc8\x9bial\xc4\x83 a temei. Drept urmare, administra\xc8\x9bia lui Shor a publicat pe contul s\xc4\x83u de Youtube interviul video integral.'